
Dette er en oppdiktet fortelling. Alle eventuelle likheter med virkeligheten er tilfeldige. Kirken i Fjågesund ble bygget i 1916, og før 1997 ble bygget titulert som kapell. Men for at det skal passe inn i min historie, har jeg tatt meg den frihet å si at det ble bygget en kirke i Fjågesund i 1894. Jeg har også latt Dalen Hotel åpne en drøy måned tidligere i serien enn i virkeligheten.


Viktige personer i bok 4

Kløvertun

Helene Helland (19), odelsjente og syerske

Elise Helland (18), Helenes søster

Natalie Helland (16), Helenes søster

Sara Helland (11), Helenes yngste søster

Lovisa Helland, Helenes mor, syerske

Baard Helland, Helenes far, tidligere bonde og skogsarbeider

Gabriel Vik (25), dreng på gården og Helenes kjæreste

Granlia

Gunnar og Elna Gran, bonde og skogsarbeider, og hans hustru

Ulvar Gran (24), odelsgutt, forlovet med Petra

Petter Gran (21), yngste sønn

Hasselgården

Olav og Beata Bjerke, bygdas storbonde og forretningsmann, og hans hustru

Simen Bjerke (23), odelsgutt, gift med Celestine

Isak Davidsen (27), ny prest i bygda, bor på Hasselgården mens det bygges prestebolig

Nilsine Hansen, enke, kokke og husholderske

Andrine Olesen, tjenestejente

Falk Eriksen (22), dreng

Elstad – doktorgården

Ingvald og Ingeborg Saastad, doktoren og hans hustru

William Saastad (26), doktorsønn, arbeider i Skien. Har en sønn, Mikal (6)

Petra Saastad (19), doktorens pleiedatter

Thorine Bakken, tjenestejente og sykepleier

Husmannsplassen Brattlia

Ole Olesen, enkemann, husmann og spillemann

Andrine Olesen (18), Oles eldste datter

Johanne Olesen (11), Oles yngste datter

Andre personer

Jens Våge, driver bygdas krambu og postkontor,  leier ut værelser til reisende

Oda Våge, Jens’ datter og Helenes venninne

Alma Einersen, Helenes tante fra Skien, syerske

Anton Sivertsen, lensmann, gift med Mathilda

Einar Erdal, lensmannsdreng i Kviteseid

Ulrikke Ringstad, Olav Bjerkes kusine fra Kviteseid

Siri Lunde (20), Petras venninne fra gården Høvrebakken

Reidar Rabben, ungkar og smed i bygda

Frida Torp, arbeider på Dalen hotell, Gabriels tidligere kjæreste


Slik sluttet forrige bok,
Den fineste gaven:

– Du mor, det er noe jeg ønsker å spørre deg om, begynte hun. – Hvem er Martinus?

Moren rykket til og stirret på henne. – Hvordan vet du om ham?

– Jeg overhørte tante Alma og deg snakke om ham i våres. Helene tenkte på samtalen og hadde siden undret på hvem denne Martinus var. Hun hadde ikke våget å spørre moren før nå.

Moren reiste seg brått og begynte å gå frem og tilbake over gulvet. Den ene planken gav fra seg et lite knirk hver gang hun trådte på den. Til slutt sank hun ned på stolen igjen. Hun hadde fått et trist drag i blikket. – Martinus er broren min – min og Almas, sa hun stille.

– Hva? Men hvorfor har vi aldri hørt om ham? spurte Helene overrasket.

– Det er en lang historie, Helene, sa moren, etterfulgt av et sukk. – Men du er voksen nok til å høre den nå. Onkelen din … Martinus … Han ble født …

I det samme ble døra slått opp, og Natalie kom stormende inn. – Dere må komme! Elise er kommet hjem fra Dalen, og hun bare gråter. Noe er aldeles galt!

Helene og moren skyndte seg etter Natalie, som alt var på vei ut igjen.

Elise satt sammensunket på en skammel i gangen og gråt.

– Elise, kjære deg, hva har skjedd? spurte moren og sank ned på kne ved siden av henne.

Elise så opp med tårevått blikk. – Jeg … jeg har mistet arbeidet mitt på hotellet.

– Hvorfor det? kom det fra Helene.

– Jo … det … hikstet Elise.  – Jeg er beskyldt for å ha gjort noe … fælt! sa hun før hun brast ut i krampegråt.


1

Fjågesund, september 1894

– Hva er det som foregår, Elise? spurte Helene. Søsteren hadde grått sårt da hun hadde kommet uventet hjem fra Dalen. Nå hadde Helene omsider fått trukket henne med seg inn i stua. Helene og Elise hadde tatt plass i sofaen. Moren satt i den ene stolen, mens Natalie sto borte ved skatollet med armene i kors over brystet og så på dem.

– Kjære deg, Elise, nå må du fortelle hva som har skjedd, sa Lovisa mildt og så bekymret på datteren.

Elise strøk hånda over det tårevåte ansiktet. Hun åpnet munnen, men det kom ikke en lyd.

Helene strøk henne varsomt over ryggen. – Så, så.

– Elise? sa moren på andre siden av sofabordet. – Nå må du si noe. Vi blir så engstelige. Hun rakte henne lommetørkleet sitt.

Elise snufset og tørket de tårevåte øynene. – Jeg har blitt avskjediget. På dagen! Hun holdt inne et øyeblikk, så sa hun:  – Fordi det kom beskyldninger mot meg …

– Jeg forstår ikke dette, sa moren undrende. – Beskyldninger, sa du?

– Ja. Jeg er blitt beskyldt for tyveri på hotellet! sa Elise grøtet og trakk det lange, lyse håret bak det ene øret.

Helene kvapp til og hørte Natalie gispe høylytt.

– Det var flere sølvskjeer som ble borte, hele tolv stykker, og en kakespade i sølv, og siden ble alt sammen funnet under senga mi, sa Elise skjelvende.  – Men jeg sverger på mitt liv at det ikke var jeg som stjål dem. Gråten tok seg opp igjen.

– Men søte deg, mumlet Helene. Hun flyttet seg nærmere Elise i sofaen, la armen rundt henne og strøk henne trøstende over håret.

– Så du ble ikke trodd av frøken Halvorsen? spurte moren og refererte til kvinnen som styrte hotelldriften.

– Nei, hikstet Elise.  – Jeg måtte pakke sakene mine og dra på flekken. Jeg fikk sitte på med en bonde på kjerra hans hjem.

– Dette var ille, kom det tynt fra moren.

Elise nikket tungt. – Jeg vet det, og jeg er så lei for at jeg har havnet i denne hengemyra.

– Hvem var det som fant sølvtøyet under senga di? spurte Helene. – Var det en av dine romvenninner? Mina?

– Nei, nei, det var Frida, sa Elise gråtkvalt. – Og hun gav straks beskjed til frøken Halvorsen.

– Akkurat, mumlet Helene og utvekslet blikk med Natalie.

Elise trakk pusten dypt inn, før hun slapp den langsomt ut igjen. – Far kommer ikke til å like dette, og nå kommer ryktene til å spre seg i hele bygda. Jeg kommer aldri til å få meg arbeid igjen. Livet mitt er ødelagt!

En stund senere, på kjøkkenet

– Elise er så fortvilet,  sa Helene da hun og moren var alene. Natalie hadde tatt med Elise ovenpå, så hun fikk lagt seg. – Hun er sikker på at det er Frida som har lagt sølvtøyet under senga hennes. Stemmen dirret av sinne.

Morens øyenbryn hevet seg. – Hvorfor skulle Frida gjøre noe slikt? Ja, vi snakker vel om den samme Frida? Den rødhårete frøken Torp, Gabriels tidligere kjæreste?

– Henne, ja. Elise tystet til meg om at hun hadde sett Frida sammen med stalldrengen i het omfavnelse, sa Helene og fortalte så moren om alt som hadde foregått på hotellet.

– Du store tid! utbrøt moren og tok seg til halsen.  – Så fryktelig! Og nå kan Elises rykte være ødelagt for all fremtid.

Helene nikket stille. –  Jeg er redd for det.

– Det er ikke annet enn tragedier og sorg her for tiden, mumlet moren.

– Det er ikke sant, mor. Det har da vært noen oppturer også. Som at gjelden hos doktoren er slettet, og at den heller ikke er så stor hos Olav Bjerke lenger. Og så må du ikke glemme at jeg har fått meg en kjæreste – en riktig så flott og god kar også!

At det snart ville komme atter en nedtur for foreldrene når de oppdaget at Natalie var med barn, våget hun knapt å tenke på.

– Du har rett, Helene, sa Lovisa. – Alt har bare vært så vanskelig i det siste. Din fars situasjon og gjelden til Olav Bjerke har fratatt meg nattesøvnen mang en gang. Men gudskjelov er skyldnadene til doktoren slettet. Men nå er det altså saken med Elise. Det kommer til å bli snakket om henne.

Helene trakk på skuldrene. – Ja, denne episoden vil nok få fart på sladderen, men snart får folk sikkert noe annet å prate om. Men fy søren, så ondskapsfull Frida er! fortsatte Helene i neste øyeblikk.  – Du mor, jeg tenkte jeg ikke skulle fortelle deg dette, men nå gjør jeg det likevel. Hun trakk pusten.  – Da jeg kom hjem fra Dalen i sommer og skulle pakke ut av reiseveska, lå det et sølvur der. Jeg kjente det igjen med det samme. Det var frøken Halvorsens.

– Gud bedre! gispet moren og la hånda over hjertet. – Men hvordan i all verden havnet uret i veska di?

– Det vet jeg ikke, men jeg har en mistanke om at det var Frida som gjorde det. Det utysket ønsket nok å straffe meg fordi jeg fortalte Gabriel at hun hadde kysset stallkaren på hotellet, slik at han deretter brøt forholdet.

Nå var morens ansikt blitt mørkt. – Jeg tror deg når du mistenker Frida. Hvordan i all verden kan et menneske bli så utspekulert?

– Jeg vet ikke, mor. Jeg er bare sjeleglad for at Gabriel har kommet seg bort fra henne.

Moren nikket. – Jeg også. Men hva skjedde med uret til frøken Halvorsen? Hva gjorde du med det?

Helene fortalte at hun hadde sendt det til Elise, som hadde fått lagt det tilbake på frøken Halvorsens kontor uten å bli oppdaget.

– Gudskjelov! utbrøt moren. – Jeg er glad det ordnet seg for deg, og at det ikke ble skandale. Men jeg vil ikke se Frida her på gården mer. Det var enda godt at Gabriel fant ut hvordan hun er, og at han fant seg en søt og fornuftig jente som deg, Helene. Men tyveriet som din søster nå er blitt beskyldt for, kan bli en stygg sak, er jeg redd.

– Jeg er også engstelig for det, sa Helene og så ned i fanget. – Men kanskje du kan skrive et brev til frøken Halvorsen og forklare at Elise er uskyldig? Kanskje hun vil høre på deg?

Moren sukket dypt. – Tja, det skader vel ikke.

– Du mor, tidligere i kveld begynte du å prate om broren din, Martinus. Jeg skulle gjerne ha likt å høre mer om ham.

– Det får bli en annen dag, Helene. Akkurat nå har vi annet å tenke på, sa Lovisa og reiste seg. – Jeg går og ser til Elise, sa hun og gikk med tunge steg over gulvet.

Helene reiste seg og gikk bort til vinduet. Regnet pøste fortsatt ned der ute. Hun så at det lyste svakt fra vindusruta på eldhusloftet. Så hadde ikke Gabriel lagt seg. Hun bestemte seg for å gå og prate med ham. Hun tok på seg støvlene, la sjalet over hodet og løp over tunet.

– Gabriel, det er meg! ropte Helene i den smale trappa opp til andre etasje på eldhusloftet.

– Hallo, Helene, sa Gabriel da han fikk se henne. – Jeg så Elise litt tidligere. Hva gjør hun hjemme fra Dalen nå?

Tårene spratt frem i øynene. – Det har hendt noe, sa hun tungt og svelget gråten som presset på. – Eller … det er flere ting, sa hun og smøg seg inntil den sterke kroppen. Hun la hånda på brystet hans.

– Men kjære deg, hva er det, Helene?

Hun svelget og slo ut med armene. – Hvor skal jeg begynne?

– Kanskje med Elise som kom hjem i sted?

Helene nikket. – Ja. Fort fortalte hun om det stjålne sølvtøyet som var forsvunnet, og som senere var blitt funnet under Elises seng av Frida. – Jeg tror virkelig at det er Frida som har lagt det der for å hevne at Elise fortalte meg om henne og stallkaren.

Gabriel var blitt mørk i blikket. – Jeg tror også at det er Frida som står bak.

– Gjør du?

– Ja, du skjønner, det skjedde en lignende hendelse i Skien med kjøpmannsfamilien hun arbeidet for der. Den andre tjenestejenta ble avskjediget for å ha stjålet sølvtøy. Det ble  funnet under senga hennes etter at hun sa til kokka at Frida hadde kysset sønnen i huset.

Helene gispet. – Da må det være Frida som står bak det hele.

– Jeg er redd for det.

– Jeg ba mor skrive et brev til frøken Halvorsen og forklare at Elise er uskyldig. Ikke for det, Elise vil nok ikke tilbake til hotellet mer, men hun vil at anklagen mot henne skal frafalles.

– Det er forståelig, sa Gabriel.

– Jeg har enda mer å fortelle deg, fortsatte Helene. Hun hadde lovet å tie om at Natalie var svanger, men hun måtte si det til noen, og hun hadde bestemt seg for at det måtte bli Gabriel. For var det ikke slik at kjærester kunne prate om alt mulig? Samtidig visste hun at han var til å stole på.

Halsen snørte seg sammen, og det var bare så vidt hun fikk presset ut de neste ordene:

– Det viser seg at Natalie er barntung, sa hun stille. Bare tanken gjorde det vanskelig å puste.

– Hva er det du sier? Herregud, er Natalie med barn?

Helene brast i gråt. – Du må love å holde dette for deg selv, helt til Natalie velger å fortelle det til mor og far.

– Det lover jeg, sa han og strøk henne ømt over kinnet. – Du har vært gjennom mye i det siste.

Helene snufset og dro hånda under nesa. – Ja … Hun tenkte på at det også var dette med at Celestine på Hasselgården hadde stjålet en lommekniv i krambua, men foreløpig ville hun holde det for seg selv.

Gabriel trakk henne med seg bort til senga, der  de satte seg tett ved siden av hverandre.

Helene begynte å fortelle mer om samtalen med Natalie, og om lovnaden om ikke å si noe om det til foreldrene ennå. Da hun var ferdig, følte hun seg helt tom.

Gabriel var blitt stram i fjeset. – Jeg skulle gjerne hatt tak i den fyren som har satt barn på henne, og gitt ham en omgang med juling!

– Jeg hadde ikke hatt noe imot det, sa Helene. – Men så lenge vi ikke vet hvem han er, kan vi ikke gjøre noe.

– Hvordan står det til med Natalie nå?

– Dårlig. Hun er veldig nedfor. Hun ønsker seg jo virkelig ikke dette barnet. Jeg vet ikke hvordan dette skal gå, men jeg er svært engstelig for henne.

Helene sank bakover i senga. Gabriel la seg ved siden av henne og la en arm om henne. Det knirket litt i sengebunnen. Hun krøp tett inntil ham og lukket øynene mens hun hørte regnet piske mot ruta. Iblant skulle hun ønske at hun og Gabriel kunne ha vært enda nærmere hverandre, enn kun å berøre hverandre utenpå klærne. Eller, det var ikke helt sant, for hun hadde tillat ham å kneppe opp blusen hennes et par ganger, slik at han kunne berøre brystene hennes. De var blitt enige om å vente med elskov, men noen ganger var det så vanskelig, for hun ønsket å kjenne ham naken ved siden av seg.

Tankene spant. Hun hadde hørt om fosterfordrivelser, om fortvilte jenter som hadde tatt gift, eller som hadde stukket skarpe gjenstander inn i kroppen sin. Hun hadde til og med hørt om en kvinne som hadde hoppet ned en trapp og skadet seg alvorlig for å få fosteret til å dø. Dette måtte ikke skje med søsteren. Hun måtte snakke med Natalie om disse tankene. Men det fikk bli en annen dag

– Du ble så stille. Hva tenker du på? spurte Gabriel og dro neven over håret hennes.

Helene fortalte om bekymringene for Natalie og barnet. – Tenk om hun vil finne på å skade fosteret?

Gabriel ble først stille, før han sa:  – Det tror jeg ikke, men kanskje du bør snakke med henne om det?

– Ja, det er nok lurt, sa hun tungt.

– Det er så koselig å ligge her sammen, hvisket Gabriel i øret hennes.

– Det synes jeg også, sa hun og krøp tett inntil ham, trakk til seg varmen hans. Ingenting var bedre enn å være nær kjæresten.

Det regnet kraftig da Helene skulle gå fra eldhuset en liten stund senere, og himmelen var grå som ei skurefille. Hun la sjalet over hodet og løp over tunet mot huset.

